ঐতিহ্যবাহী তাঁতশিল্প ভয়াবহ হুমকিতে||চৌহালী নিউজঃ
২১ ফেব্রুয়ারী, ২০১৯ ১১:১৭ পূর্বাহ্ন রেজিষ্টার করুন | লগইন
সিনিয়র করেসপন্ডেন্ট, শাহজাদপুর ০২-১২-২০১৮ ০৭:০৯ অপরাহ্ন প্রকাশিতঃ
শামছুর রহমান শিশির : দেশের ঐতিহ্যবাহী ও সর্ববৃহৎ কুঁটির শিল্প হলো তাঁতশিল্প। দেশের তাঁতশিল্পে কেন্দ্র শাহজাদপুর ও বিন্দু সিরাজগঞ্জসহ তাঁতসমৃদ্ধ এলাকা হিসেবে পরিচিত সিরাজগঞ্জ জেলার বেলকুচি, চৌহালী, এনায়েতপুর, উল্লাপাড়া ও পাবনা জেলার জালালপুর, আতাইকুলা, বেড়া, সাঁথিয়াসহ বৃহত্তর পাবনা জেলার তাঁতীদের মাঝে বর্তমানে চরম হতাশা বিরাজ করছে। একদিকে তাঁত শিল্পের উৎপাদন কাজের প্রয়োজনীয় কাচামাল সূতা, রং এবং রাসায়নিক দ্রব্যের অস্বাভাবিক মুল্য বৃদ্ধি এবং সেই সাথে দীর্ঘদিন যাবৎ তাঁতের কাপড়ের বাজারে ক্রয় বিক্রয়ে মন্দাভাব বিরাজ করায় এই জেলার তাঁত শিল্পের অস্তিত্ব বর্তমানে হুমকির মুখে। ইতিমধ্যেই এই এলাকার প্রায় অর্ধেক তাঁত বন্ধ হয়ে গেছে। ফলে তাঁত শিল্পের সাথে জড়িত হাজার হাজার তাঁত শ্রমিক এবং মালিক বর্তমানে বেকার হয়ে মানবেতর জীবন যাপন করছে। এই অবস্থা চলতে থাকলে অচিরেই চালু তাঁতগুলোও বন্ধ হয়ে এক ভয়াবহ অবস্থা সৃষ্টি হওয়ার আশংকা রয়েছে। পাবনা সিরাজগঞ্জের তাঁত সমৃদ্ধ অঞ্চলে ২০০৩ সালের তাঁত বোর্ডের জরিপ অনুুযায়ী হস্তচালিত তাঁতের সংখ্যা ২ লাখ ৬০ হাজার এবং বিদ্যুৎ চালিত পাওয়ারলুমের সংখ্যা প্রায় ৫৫ হাজার। সিরাজগঞ্জ জেলায় এ পর্যন্ত নির্ভরযোগ্য কোন তাঁত শুমারী না হওয়ায় নির্ভূলভাবে প্রকৃত তাঁত সংখ্যা না জানা গেলেও মিডিয়া এবং বিভিন্ন সূত্র থেকে প্রাপ্ত তথ্য মোতাবেক সিরাজগঞ্জ জেলায় পাওয়ারলুম, চিত্তরঞ্জন (হ্যান্ডলুম) এবং পীটলুম মিলে প্রায় দেড় লক্ষ তাঁত রয়েছে। এই তাঁতের সাথে এখানকার উৎপাদিত বিভিন্ন বাহারি ডিজাইনে শাড়ী, লুঙ্গী, ধুতি, থ্রি-পিচ এবং গামছা অনেক উন্নত মানের এবং সারা দেশে বিপুল চাহিদা রয়েছে। এখানকার তাঁতের শাড়ী ও লুঙ্গী ভারতের বাজারে বেসরকারী উদ্যোগে রপ্তানী হয় বলে তাঁতীরা জানান। এছাড়াও মধ্যপ্রাচ্যের বিভিন্ন দেশে চাহিদা রয়েছে এবং সে মোতাবেক রপ্তানী হয়ে থাকে। পৃথিবীর বিভিন্ন দেশে আমাদের দেশের তাঁতজাত সামগ্রী শুল্কমুক্ত হিসেবে বিদেশে রপ্তানী পন্যের তালিকায় অন্তর্ভূক্ত হতে পারে বলে তাঁত ফ্যাক্টরীর মালিকরা দাবী করেন। দক্ষিণ এশিয়ার অনেক দেশের সাথে এই সুবিধা থাকলেও এক্ষেত্রে সরকারী পৃষ্ঠপোষকতা নাই। প্রত্যক্ষ এবং পরোক্ষ ভাবে এই এলাকার আর্থসামাজিক অবস্থা বিশেষভাবে তাঁত শিল্পের উপর নির্ভরশীল উত্তরবঙ্গের বৃহৎ একটি অঞ্চল। তাঁতের কাপড়ের বাজার ভাল থাকলে সাধারণ মানুষের আর্থিক অবস্থা ভাল থাকে, আর এই বাজারে মন্দাভাব দেখা দিলে মানুষের অর্থনৈতিক অবস্থাও মন্দাভাব দেখা দেয়। বর্তমানে যেমনটি হয়েছে। এই অঞ্চলের তাঁতীদের উৎপাদিত কাপড় বেচাকেনার প্রধান হাটগুলো হচ্ছে শাহজাদপুর, বেলকুচির সোহাগপুর, এনায়েতপুর, আতাইকুলা, পোড়াদহ হাট। এছাড়া টাংগাইল জেলার করটিয়া, জগারচর, বাবুর হাট ও ভূলতা গাউসিয়া হাট। এইসব হাটের মধ্যে সম্প্রতি শাহজাদপুর, সোহাগপুর, এবং এনায়েতপুর হাট ঘুরে ও অন্যান্য হাটের খোঁজ নিয়ে দেখা গেছে, তাঁতীরা কাপড় বিক্রীর জন্য তাঁতবস্ত্র সাঁজিয়ে বসে আছে কিন্তু হাটে ক্রেতা বা ব্যাপারী ও পাইকারদের দেখা নেই তেমন। ক্রেতার চেয়ে বিক্রেতাই বেশী। অথচ ২/১ বছর আগেও এসময়ে শাহজাদপুর, সোহাগপুর, এনায়েতপুর হাট, কাপড়ের ব্যাপারী এবং পাইকার ক্রেতাদের পদচারনায় থাকতো মুখরিত। এসব হাট থেকে নিয়মিত ভাবে দেশের বিভিন্ন অঞ্চলে তাঁতের শাড়ী, লুঙ্গী, ধুতী, থ্রি-পিচ, গামছা সহ বিপুল পরিমাণ তাঁত বস্ত্র সরবরাহ করা হতো। বর্তমানে আর সে অবস্থা নেই। দেশের বিভিন্ন এলাকা থেকে এই হাটগুলোতে আগত কাপড়ের ক্রেতা বিক্রেতাদের সাথে আলাপ করে জানা যায়, শুধু এই এলাকার হাটগুলোরই অবস্থা এরূপ নয়, সারাদেশে একই অবস্থা। তাঁত শিল্পের বর্তমান করুন পরিস্থিতি।
০২-১২-২০১৮ ০৭:০৯ অপরাহ্ন প্রকাশিত হয়েছে এবং 469 বার দেখা হয়েছে।
২১ ফেব্রুয়ারী, ২০১৯ ১১:১৭ পূর্বাহ্ন